Solbakken om konkurspåstanden: - Kan jeg ikke huske
Det var under onsdagens rettsrunde i overgangssaken, der Veigar Páll Gunnarssons klubbskifte fra Stabæk til Vålerenga ettergås, at Arnor Gudjohnsen kom med påstandene. Retten reagerte da Gudjohnsen forklarte at Solbakken hadde sagt at «Rosenborg hadde dårlig økonomi og at det ikke var sikkert de kunne betale kontrakten til Gunnarsson».Til islendingens forklaring sier Jim Solbakken følgende til VG: - Arnor ringte meg og ville ha råd vedrørende Veigar. Han fortalte at han ikke hadde peiling på norsk fotball og lønninger her. Jeg ga ham noen innspill på telefon, men kan ikke huske at jeg har fortalt om RBKs økonomi, skriver Solbakken i en sms.Den profilerte fotballagenten har avgitt sin forklaring tidligere i Sandvika tingrett. - Samtalen gikk bare på hvor mye han kunne få ut av Vålerenga. Siden det er store avvik fra forklaringen hans til politiet og hva han fortalte i retten i dag, tar jeg ikke dette særlig seriøst, fortsetter Solbakken. - Når Gudjohnsen forklarer at du til og med nevnte ordet konkurs, må du vel ha pratet om RBKs økonomi? - Beklager, jeg tror aldri at jeg kunne fortalt dette, og kan i alle fall ikke huske det. Han var jo ferdigforhandlet med RBK lenge før samtalen min med ham, og klubbene var enige om en overgang. Vår samtale gikk bare ut på hva han kunne få ut av Vålerenga, svarer Solbakken.Hverken RBKs sportslige leder Erik Hoftun, som selv skal avgi vitneforklaring i rettssaken fredag, eller klubbens daglige leder Tove Moe Dyrhaug ønsker å kommentere påstandene om Rosenborg som kom frem i retten onsdag. VG var i kontakt med begge onsdag kveld. - Han må i så fall stå for det. Vi kommenterer ikke denne rettssaken nå. Vi har sagt vårt til myndighetene, sier Tove Moe Dyrhaug. I januar 2012, et halvår etter overgangen til Gunnarsson, måtte Rosenborg riktignok kutte rundt 30 millioner kroner etter underskudd fra året før.
Ifølge den islandske agenten Arnor Gudjohnsens rettsforklaring hadde agent Jim Solbakken gitt utrykk for at Rosenborg hadde dårlig økonomi, og at Veigar Páll Gunnarsson heller burde slå til på Vålerengas tilbud. Det kan ikke Solbakken huske å ha sagt.